b'\n_START_ARTICLE_\nEdvard Grieg\n_START_SECTION_\n\xc5\xbdivljenjepis\n_START_PARAGRAPH_\nGrieg se je rodil v norve\xc5\xa1kem mestu Bergen. Njegov izvirni priimek je bil Greig. Edvard je odrasel v glasbeni dru\xc5\xbeini. Njegova mati Gesine je postala njegova prva u\xc4\x8diteljica klavirja. Obiskoval je mnogo razli\xc4\x8dnih \xc5\xa1ol in pogosto nosil primere svoje glasbe k pouku. U\xc4\x8dencem je bila v\xc5\xa1e\xc4\x8d, u\xc4\x8diteljem pa ne. Bil je znan kot len u\xc4\x8denec._NEWLINE_Poleti 1858 je Grieg spoznal dru\xc5\xbeinskega prijatelja, norve\xc5\xa1kega violinista Bulla. Ta je opazil Edvardovo nadarjenost in ga poslal na nadaljnje izobra\xc5\xbeevanje v Konzervatorij Leipzig, ki ga je vodil Ignaz Moscheles._NEWLINE_Grieg se je v konservatoriju osredoto\xc4\x8dil na klavir in imel \xc5\xa1tevilne koncerte v Leipzigu. Ni mu bila v\xc5\xa1e\xc4\x8d pretirana disciplina pri delu v konservatoriju, a je kljub temu dosegal visoke ocene na vseh podro\xc4\x8djih, razen pri orglah, ki so bile tedaj obvezen predmet za pianiste. Spomladi leta 1860 je pre\xc5\xbeivel smrtno nevarno plju\xc4\x8dno bolezen. Naslednje leto se je uveljavil kot koncertni pianist v Karlshamnu na \xc5\xa0vedskem. Leta 1862 je zaklju\xc4\x8dil svoje \xc5\xa1olanje v Leipzigu in imel prvi koncert v svojem rojstnem mestu Bergnu, kjer je igral Beethovnovo Pateti\xc4\x8dno sonato (iz Griegovih lastnih posnetkov iz kasnej\xc5\xa1ega \xc5\xbeivljenja lahko razberemo, da je bil odli\xc4\x8den pianist)._NEWLINE_Leta 1863 je Grieg \xc5\xa1el v Kopenhagen na Dansko in tam ostal tri leta. Spoznal je danska skladatelja J. P. E. Hartmanna in Nielsa Wilhelma Gadea. Spoznal je tudi svojega kolega, norve\xc5\xa1kega skladatelja Rikarda Nordraaka (skladatelja norve\xc5\xa1ke himne), ki je postal njegov dober prijatelj in navdih. Skupaj sta ustanovila zdru\xc5\xbeenje Evterpe za \xc5\xa1irjenje nordijske glasbe. Nordraak je kmalu umrl in Grieg je njemu v \xc4\x8dast napisal pogrebno kora\xc4\x8dnico. Grieg je bil tesno povezan z Bergenskim Filharmoni\xc4\x8dnim Orkestrom in ga je celo vodil med letoma 1880 in 1882._NEWLINE_Leta 1865 je odpotoval v Italijo, kjer je v Rimu sre\xc4\x8dal Ibsena. Ob vrnitvi na Norve\xc5\xa1ko je postal dirigent Filharmonije, leta 1867 pa ustanovil Norve\xc5\xa1ko glasbeno akademijo. 11. junija 1867 se je Grieg poro\xc4\x8dil s svojo sestri\xc4\x8dno Nino Hagerup. Naslednje leto se jima je rodil njun edini otrok, h\xc4\x8di Alexandra. Naslednje poletje je Grieg napisal svoj Koncert za klavir v a \xe2\x80\x93 molu, medtem ko je bil na po\xc4\x8ditnicah na Danskem._NEWLINE_Leta 1868 je Franz Liszt, ki do tedaj \xc5\xa1e ni sre\xc4\x8dal Griega, norve\xc5\xa1kemu ministrstvu za \xc5\xa1olstvo poslal priporo\xc4\x8dilo zanj, zaradi \xc4\x8desar je Grieg dobil podporo za potovanja. Spoznala sta se v Rimu leta 1870. Pregledala sta Griegovo sonato za violino \xc5\xa1t. 1, ki je bila Lisztu zelo v\xc5\xa1e\xc4\x8d. Ob njunem drugem sre\xc4\x8danju je Grieg s seboj prinesel rokopis svojega klavirskega koncerta, ki ga je Liszt za\xc4\x8del takoj igrati (vklju\xc4\x8dno z orkestralnimi deli). Lisztova izvedba je navdu\xc5\xa1ila njegovo ob\xc4\x8dinstvo, \xc4\x8deprav ga je Grieg opozoril, da je prvi stavek igral prehitro. Liszt je Griegu svetoval tudi glede instrumentacije._NEWLINE_Poleti 1869 je Griegova h\xc4\x8derka Alexandra zbolela in umrla pri starosti 13 mesecev._NEWLINE_Leta 1876 je Grieg ustvaril spremljavo za premiero Ibsenove igre Peer Gynt na pro\xc5\xa1njo samega avtorja. Mnogi odlomki iz dela so postali zelo popularni v obliki orkestralnih suit ali klavirskih priredb._NEWLINE_Leta 1888 je Grieg spoznal \xc4\x8cajkovskega v Leipzigu. Pretresla ga je njegova \xc5\xbealost. \xc4\x8cajkovski je Griegovo glasbo zelo cenil in hvalil njeno lepoto, izvirnost in toplino._NEWLINE_Griegu je kasnej\xc5\xa1e \xc5\xbeivljenje prineslo slavo, a ne bogastva. Norve\xc5\xa1ka vlada mu je dodelila pokojnino._NEWLINE_Edvard Grieg je umrl po dolgi bolezni jeseni leta 1907, star 64 let. Tiso\xc4\x8de ljudi je pri\xc5\xa1lo na pogreb v spomin na pokojnega umetnika. Na njegovo \xc5\xbeeljo so igrali njegovo lastno pogrebno kora\xc4\x8dnico in pogrebno kora\xc4\x8dnico Frederica Chopina. Njegov pepel in pepel njegove \xc5\xbeene sta zape\xc4\x8datena v gorski grobnici blizu njegove hi\xc5\xa1e, Troldhaugen.\n_START_SECTION_\nDelo\n_START_PARAGRAPH_\nGrieg je najpomembnej\xc5\xa1i skladatelj norve\xc5\xa1ke nacionalne romantike. Prvi pouk klavirja je prejel od svoje glasbeno nadarjene matere. Klavir in kompozicijo je \xc5\xa1tudiral v Leipzigu in tega \xc4\x8dasa se je celo \xc5\xbeivljenje spominjal z odporom. Po vrnitvi v domovino sta ga prijatelja, slavni violinist Ole Bull in skladatelj Rikard Nordraak navdu\xc5\xa1ila za norve\xc5\xa1ko ljudsko glasbo in za ideale domovinskega gibanja. Pridru\xc5\xbeil se je skupini glasbenikov, literatov in slikarjev, ki so v drugi polovici 19. stoletja utemeljili norve\xc5\xa1ko umetnost in ponesli v svet ime svoje de\xc5\xbeele. Dose\xc5\xbeki skladateljev Edvarda Griega in manj znanega Johanna Svendsena, pisatelja Bj\xc3\xb6rnstjerna Bj\xc3\xb6rnsena, dramatika Henrika Ibsena in slikarja Edvarda Muncha, so iz kulturno zaostale danske province naredili eno najbolj vznemirljivih umetnostnih podro\xc4\x8dij stare celine in pripravili duhovno podlago za politi\xc4\x8dno osamosvojitev Norve\xc5\xa1ke, do katere je pri\xc5\xa1lo leta 1905. Grieg je deloval v Kristijaniji (dana\xc5\xa1nje Oslo) in v Bergnu kot dirigent, organizator glasbenega \xc5\xbeivljenja, profesor in koncertni pianist. Njegov opus obsega nekaj del za orkester, med katerimi je najbolj znana glasba za Ibsenovo dramo Peer Gynt, in vrsto komornih del, med njimi Liri\xc4\x8dne skladbe za klavir v 10 zvezkih, dve sonati za violino in klavir, sonato za violon\xc4\x8delo in klavir, dva godalna kvarteta ter 140 samospevov. Te je posvetil svoji \xc5\xbeeni, pevki Nini Hagerup.\n_START_SECTION_\nGlasba\n_START_PARAGRAPH_\nGrieg je narodni skladatelj, ki ga je navdihovala norve\xc5\xa1ka ljudska glasba. V zgodnjih delih najdemo simfonijo in sonato za klavir. Napisal je tudi tri sonate za violino in klavir ter sonato za \xc4\x8delo. Zaradi njegovih kratkih skladbic za klavir, ki so bile pogosto zasnovane na norve\xc5\xa1kih ljudskih melodijah in plesih, so ga za\xc4\x8deli klicati Chopin severa._NEWLINE_Med Griegovimi najbolj znanimi deli so Koncert za klavir v a - molu, Op. 16, deset knjig skladb za klavir in njegova spremljava za Ibsenovo igro Peer Gynt, \xc5\xa1e posebej Jutro in V dvorani gorskega kralja. \xc4\x8ceprav je V dvorani gorskega kralja postala ena najbolj priljubljenih Griegovih izdelkov, njemu ni bila pretirano v\xc5\xa1e\xc4\x8d. V pismu prijatelju jo je opisal kot "peklensko stvar, ki zaudarja po kravjekih in provinicializmu\xe2\x80\x9d._NEWLINE_\xc5\xa0e ena izmed njegovih znanih stvaritev je Holberg Suite, izvirno napisana za klavir, a kasneje prirejena za godalni orkester. \xc5\xa0e vedno pa je najbolj priljubljen klavirski koncert. Po\xc4\x8dasni stavek z ljudskimi melodijami je morda najuspe\xc5\xa1nej\xc5\xa1i del koncerta. Napisal je tudi pesmi z besedili Heinricha Heinea, Johanna Wolfganga von Goetheja in drugih v op. 4 in op. 48.'